Baiblo ɔ gba kɛ fɔ si kaa ngɛ Kristo gbenɔ se ɔ, lakpa tsɔɔli maa te si ngɛ Kristofohi nɛ a hi si ngɛ kaseli ɔmɛ a be ɔ mi ɔ a kpɛti, nɛ a be anɔkuale nɛ ngɛ Baiblo ɔ mi ɔ tsɔɔe. (Bɔfo Ɔmɛ A Ní Tsumi 20:29, 30) Pee se ɔ, e ba mi jã pɛpɛɛpɛ. A kɛ wɔ jami futu Yesu tsɔɔmi ɔmɛ nɛ enɛ ɔ ha nɛ a ba ná lakpa Kristofohi. (2 Timoteo 4:3, 4) Mɛni blɔ nɔ wa gu kɛ ná nɔ mi mami mwɔnɛ ɔ kaa wa nu Baiblo ɔ mi tsɔɔmi ɔmɛ a sisi nitsɛnitsɛ?
Yehowa je anɔkuale ɔ kpo ngɛ be nɛ sa mi. Yehowa gba kɛ fɔ si kaa ngɛ 'nyagbe be ɔ mi ɔ, anɔkuale nile ma ba hiɛ.' (Daniel 12:4) Ngɛ jeha 1870 ɔ mi ɔ, kuu nyafii ko nɛ a ngɛ anɔkuale ɔ hlae ɔ, yɔse kaa sɔlemihi fuu a tsɔɔmi ɔmɛ dɛ Ngmami ɔ nɔ. Enɛ ɔ he ɔ, a bɔni bɔ nɛ a ma plɛ kɛ nu Baiblo ɔ mi sisije tsɔɔmi ɔmɛ a sisi ha a hlami, nɛ Yehowa jɔɔ mɛ nɛ a nu Ngmami ɔ sisi.
Nyumuhi nɛ a hɛɛ tsui kpakpa kase Baiblo ɔ saminya. Baiblo Kaseli nɛ a sɛ wa hlami, nɛ a je a tsui mi kɛ hla anɔkuale ɔ, gu blɔ nɛ wɔ hu waa kɛ ngɛ ni tsue mwɔnɛ ɔ nɔuu nɔ kɛ kase Baiblo ɔ. A susu Baiblo mi munyuhi a he kakaaka. Ke a na Baiblo ngmami ko nɛ́ e sisi numi yee ɔ, a daa ngmami kpahi a nɔ kɛ tsɔɔ nya. Ke a ma nɔ́ ko nya si nɛ e kɛ Ngmami ɔ kɔ ɔ, a ngmaa kɛ fɔɔ si. Kɛ gu Baiblo ɔ nɔuu nɛ a kɛ tsɔɔ Baiblo mi munyuhi a sisi ɔ nɔ ɔ, a ba na anɔkuale nɛ kɔɔ níhi nɛ nyɛɛ se nɛ ɔ a he ekohu: Mawu biɛ ɔ, e Matsɛ Yemi ɔ, e yi mi tomi kɛ ha adesahi ngɛ zugba a nɔ, si fɔfɔɛ mi nɛ ni gbogboehi ngɛ, kɛ gbogboehi a si temi he hɛ kɛ nɔ fɔmi. Níhi a mi hlami nɛ a pee ɔ ha nɛ a ye a he ngɛ lakpa hemi kɛ yemi kɛ ní peepeehi fuu a he.
Benɛ e su 1879 ɔ, Baiblo Kaseli ɔmɛ na kaa be su nɛ e sa kaa a ha nɛ nihi fuu nɛ a le anɔkuale ɔ. Enɛ ɔ he ɔ, ngɛ jamɛ a jeha a mi ɔ, a bɔni womi tɛtlɛɛ nɛ ji Hwɔɔmi Mɔ, E Ngɛ Yehowa Matsɛ Yemi ɔ He Gɔgɔ Fiae nɛ mwɔnɛ ɔ hu wa peeɔ ɔ peemi. Amlɔ nɛ ɔ, wa ngɛ Baiblo mi anɔkuale ɔmɛ fiɛɛe ngɛ mahi 240 nɔ ngɛ gbihi nɛ hiɛ pe 750 mi. Anɔkuale nile ba hiɛ babauu nitsɛ pe be ko nɛ be ɔ!
Ngɛ Kristo gbenɔ se ɔ, mɛni ba Baiblo mi anɔkuale ɔ nɔ?
Mɛni ye bua wɔ nɛ wa na Mawu Munyu ɔ mi anɔkuale ɔ ekohu?